"ଗ" - ଗୁମାନ କରିବା ବୃଥା ରେ ସଙ୍ଗିନୀ
<center>

(ରାଗ: ଗୁର୍ଜରୀ : ନିଃସାରୀ)
ଗୁମାନ କରିବା ବୃଥା ରେ ସଙ୍ଗିନୀ, ଗୁମାନ କରିବା ବୃଥା 
ଗତି ତ ନ ଥିବ ଘନଶ୍ୟାମ ବିନୁ ଖଣ୍ଡିବାକୁ କାମବ୍ୟଥା । ଘୋଷ । 

ଗରବ ପରବ ଚନ୍ଦ୍ରମାକୁ ନିନ୍ଦେ
ଯେଉଁ ଶୀରିମୁଖ ଦ୍ୟୁତି ।
ଗଲେ ଯିବ ପଛେ ଜୀବ, ଆଉ ଥରେ
ଦେଖିବାକୁ ବଳେ ମତି । ୧ ।

ଗଗନ ମଣି-ତନୟାତଟଚାରୀ
ବାରିରୁହ ଚାରୁନେତ୍ର ।
ଗାଢ଼ ପରିରମ୍ଭ ବିନା ସଖି, ଦମ୍ଭ
ଭଜିପାରେ କି ମୋ ଗାତ୍ର । ୨ ।

ଗୁରୁ ହେଲାନି ପିନ୍ଧିବା ସରୁବାସ
ବାସରେ ନ ରହେ ମତି ।
ଗୋଟିଏ ବାସର କଳପ ମଣଇଁ 
ଦେଖି ବାସନ୍ତିକ ରୀତି । ୩ ।

ଗରଳ  ପରି ଉପବନ ପବନ
ଲାଗୁଅଛି ମୋତେ ସଖି ।
ଗଲାଟି ଜୀବନ ଭଣେ ଜଗଦ୍ଦେବ
ଆଉ ନ ପାରେ ମୁଁ ରଖି । ୪।
<center>